Nexhat Libohova

Nexhat efendi Çomo i njohur si Nexhat Libohova (Libohovë, 1877 - Shkallnuer, 26 maj 1915) ka qenë kadi në Perandorinë Osmane, ministër i shtetit shqiptar dhe njëherësh ministri i parë i vrarë në historinë e shtetit shqiptar.

 Biografia 
U lind në Libohovë më 1877. Kreu shkollën e lartë në Hukúk (Fakulteti i Drejtësisë) në Stamboll më 1904. Punoi si gjyqtar në sistemin e drejtësisë të Perandorisë Osmane në vitet 1904-1913.

Më 1913 u kthye në Shqipëri, ku nisi punë sekretar në kryeministri të Qeverisë së Përkohshme të Vlorës. Më pas, në kapërcyellin 1913-'14 ishte zëvendësisht prefekt dhe më pas prefekt i Durrësit me të gjitha tagret. Qe në radhën e atyre që u larguan nga Ismail Qemali dhe iu afruan Pleqsisë së Durrësit të Esad pashë Toptanit. Me kthimin e Esad Pashës në fuqi pas intrigave që iu bënë në Durrës, caktoi Nexhatin ministër i Financave i kabinetit të tij, ndër të paktit që ngeli me Esad Pashën pas Pleqsisë së Durrësit.

Për shkak të çështjeve të brendshme, abuzimeve me vëniet e drejtësisë, fërkimeve që kishte pasë me ministrin e Punëve të Brendshme Shahin Dino dhe simpative filo-austrohungareze që kishte vetë, kryeministri dha urdhër ta torturonin. U dërgua në Shkallnuer, ku u rrah deri në vdekje.

 Referime 

Kategoria:Lindje 1877
Kategoria:Vdekje 1915
Kategoria:Shqiptarë të ekzekutuar
Kategoria:Ministra të Financave të Shqipërisë
Kategoria:Njerëz nga Libohova